COTTO มั่นใจรายได้ปี 64 โตดีกว่าปีก่อน หลังออกสินค้าใหม่-คุมต้นทุนต่อเนื่อง
COTTO มั่นใจรายได้ปี 64 โตดีกว่าปีก่อนที่มีรายได้ 9.95 พันล้านบาท หลังออกสินค้าใหม่ "กระเบื้องฟอกอากาศ" พร้อมคุมต้นทุนต่อเนื่อง
COTTO มั่นใจรายได้ปี 64 โตดีกว่าปีก่อนที่มีรายได้ 9.95 พันล้านบาท หลังออกสินค้าใหม่ "กระเบื้องฟอกอากาศ" พร้อมคุมต้นทุนต่อเนื่อง
29 ก.ค. 2564

นายนำพล มลิชัย กรรมการผู้จัดการ บริษัท เอสซีจี เซรามิกส์ จำกัด (มหาชน) หรือ COTTO เปิดเผยว่า บริษัทคาดผลการดำเนินงานในไตรมาส 3/2564 จะปรับตัวลดลงราว 10% บวก/ลบ เมื่อเทียบกับช่วงเดียวกันของปีก่อน เนื่องจากในไตรมาส 3/2563 ถือเป็นไตรมาสแรกที่เริ่มฟื้นตัวหลังการล็อกดาวน์รอบแรก ขณะที่ในไตรมาส 3 ปีนี้กลับมาใช้มาตรการล็อกดาวน์อีกครั้งหลังการระบาดของเชื้อไวรัสโควิด-19 รุนแรงขึ้น โดยมียอดผู้ติดเชื้อฯ รายวันทำสถิติสูงสุดใหม่อย่างต่อเนื่อง
นอกจากนี้ เมื่อเทียบกับไตรมาส 2/2564 ซึ่งคาดการณ์ว่ายังไม่เห็นมีการเติบโตเช่นกัน โดยในไตรมาสก่อนบริษัทมีรายได้จากการขาย 2,807 ล้านบาท เพิ่มขึ้น 16% จากปริมาณขายที่เพิ่มขึ้นเมื่อเทียบกับช่วงเดียวกันของปีก่อน และมีกำไร อยู่ที่ 177  ล้านบาท เพิ่มขึ้น 328% เนื่องจากบริษัทยังคงสามารถควบคุมค่าใช้จ่ายด้านการบริหารและการปรับปรุงประสิทธิภาพการผลิตได้ดีอย่างต่อเนื่อง
“มองไตรมาส 3/2564 ไม่น่าจะเติบโตเท่าไตรมาส 2/2564 และช่วงเดียวกันของปีก่อน เนื่องจากไตรมาส 3/2563 ถือเป็นช่วงที่ดี จากการฟื้นตัวหลังล็อกดาวน์ แต่ปีนี้จะเป็นเหตุการณ์ที่ไม่ปกติที่มีการระบาดของโควิด-19 ค่อนข้างมาก ทำให้ตั้งแต่ปลายไตรมาส 2/2564 รัฐบาลก็มีการล็อกดาวน์แคมป์ก่อสร้าง และส่งผลกระทบมาจนถึงปัจจุบัน ทำให้ไตรมาสนี้ยังคาดหวังการเติบโตได้ยาก โดยประเมินว่าจะกระทบต่อผลการดำเนินงานปรับตัวลดลงกว่าช่วงเดียวกันของปีก่อน ประมาณ 10% บวกลบ” นายนำพล กล่าว
อย่างไรก็ตาม ผลการดำเนินงานทั้งปี 2564 บริษัทยังคงมั่นใจว่ารายได้จากการขาย หรือยอดขายจะเติบโตดีกว่าปีก่อน ที่ทำได้ 9,951 ล้านบาท แม้ภาพรวมตลาดในครึ่งปีหลังนี้จะยังมีความผันผวนจากสถานการณ์โควิด-19 และตลาดต่างประเทศที่จะยังซบเซาต่อเนื่อง เนื่องจากสถานการณ์การแพร่ระบาดของโควิด-19 ในประเทศเพื่อนบ้านใกล้เคียงทั้งลาวและกัมพูชา ตลอดจนสถานการณ์ความไม่สงบในประเทศเมียนมา แต่ด้วยผลประกอบการในครึ่งปีแรกที่ผ่านมา บริษัทมีรายได้จากการขาย 5,613 ล้านบาท เพิ่มขึ้น 12% จากช่วงเดียวกันของปีก่อน และสามารถทำกำไรได้ 364 ล้านบาท เพิ่มขึ้น 119% เป็นผลมาจากตลาดโดยรวมมีการเติบโต 10% และบริษัทฯ สามารถทำยอดขายเติบโตได้ดีกว่าตลาด
ทั้งนี้ ประกอบกับบริษัทฯ คาดหวังว่าหากการระบาดของโควิด-19 คลี่คลายได้เร็วและดึงความเชื่อมั่นผู้บริโภคกลับมาได้เร็วขึ้นด้วย ส่งผลทำให้ไตรมาส 4/2564 สามารถกลับมาเติบโตได้ หรือทรงตัวเมื่อเทียบกับช่วงเดียวกันของปีก่อน ซึ่งจะช่วยให้ภาพทั้งปีของบริษัทฯ ยังเป็นบวกได้
นอกจากนี้ แม้ราคาก๊าซธรรมชาติจะปรับตัวสูงขึ้นมาก แต่บริษัทฯ ยังคงดำเนินการควบคุมต้นทุนอย่างต่อเนื่อง ทั้งค่าใช้จ่ายด้านการบริหาร และการปรับปรุงประสิทธิภาพการผลิต ขณะเดียวกันยังบริหารสินค้าให้เพียงพอต่อความต้องการให้สอดคล้องกัน เพื่อรักษาความสามารถในการทำกำไร
โดยล่าสุด บริษัทฯ ได้ออกสินค้า “กระเบื้องฟอกอากาศ” หรือ AIR ION (แอร์ ไอออน) ที่มีคุณสมบัติช่วยลดฝุ่นละอองขนาดเล็ก โดยเมื่อติดตั้งกระเบื้อง AIR ION 40% ของพื้นที่บนพื้น หรือผนังของห้อง จะสามารถดักจับฝุ่น PM2.5 ได้ถึง 89% โดยที่ไม่ต้องจ่ายค่าไฟเพิ่ม ซึ่งเป็นสินค้าที่สามารถตอบสนองความต้องการของผู้บริโภคในปัจจุบันได้เป็นอย่างดี
“ในส่วนของแบรนด์ “SUSUNN” ที่ดำเนินธุรกิจให้คำปรึกษา ออกแบบ จัดจำหน่ายและติดตั้งระบบผลิตกระแสไฟฟ้าจากพลังงานทดแทนซึ่งเป็นพลังงานสะอาดหลากหลายประเภท บริษัทได้เปิดตัวแบรนด์ SUSUNN อย่างจริงจัง โดยลงนามความร่วมมือกับหน่วยงานทั้งภาครัฐและเอกชน อาทิ บมจ.ปตท. ในส่วนของโครงการระบบผลิตไฟฟ้าจากพลังงานแสงอาทิตย์ สำหรับโรงงานอุตสาหกรรมและอาคารสำนักงาน และ บมจ.โอสถสภา เรื่องเทคโนโลยีด้านการประหยัดพลังงาน (Energy Saving) ทั้ง Solar Business  ด้าน Energy Audit  และโครงการซื้อขายไฟฟ้าและคาร์บอนเครดิตผ่านคนกลางบน SUSUNN Platform” นายนำพล กล่าว
อย่างไรก็ตาม ล่าสุดทางบริษัทยังได้ร่วมลงนามในสัญญาความร่วมมือกับองค์การบริหารจัดการก๊าซเรือนกระจก (องค์การมหาชน) เพื่อส่งเสริมและสนับสนุนการดำเนินงานเกี่ยวกับคาร์บอนเครดิตจากโครงการลดก๊าซเรือนกระจกของ เอสซีจี เซรามิกส์ ด้วย ซึ่งเบื้องต้นคาดว่าจะยังสามารถสร้างรายได้ในสัดส่วนประมาณ 5% ของรายได้รวม